**อย. เตือน ดารา อินฟลูเอนเซอร์ แพทย์ เภสัชกร**

**อย่ารับรีวิวอาหารเสริมอ้างรักษาโรค หลอกประชาชน**

**++++++++++++++++++++++**

**เภสัชกรวีระชัย นลวชัย รองเลขาธิการคณะกรรมการอาหารและยา** เผย ช่วงที่ผ่านมา อย. ตรวจพบการรีวิวสินค้าประเภทอาหารเสริมโอ้อวดสรรพคุณเกินจริง อ้างรักษาโรค ลดความอ้วน โดยดารา นักแสดง พิธีกรดัง ผู้ประกาศข่าว ผู้มีชื่อเสียง อินฟลูเอนเซอร์ แพทย์ เภสัชกรจำนวนมาก การกระทำดังกล่าวมีความผิดตามพระราชบัญญัติอาหาร พ.ศ. 2522

- มาตรา 40 ห้ามมิให้ผู้ใดโฆษณาคุณประโยชน์ คุณภาพ หรือสรรพคุณของอาหาร อันเป็นเท็จหรือเป็นการหลอกลวงให้เกิดความหลงเชื่อโดยไม่สมควร ผู้ใดฝ่าฝืนมาตรา 40 ต้องระวางโทษจำคุกไม่เกินสามปี หรือปรับไม่เกินสามหมื่นบาท หรือทั้งจำทั้งปรับตามมาตรา 70

- มาตรา 41 ผู้ใดประสงค์จะโฆษณาคุณประโยชน์ คุณภาพ หรือสรรพคุณ ของอาหารทางวิทยุกระจายเสียง วิทยุโทรทัศน์ ทางฉายภาพ ภาพยนตร์ หรือทางหนังสือพิมพ์ หรือสิ่งพิมพ์อื่น หรือด้วยวิธีอื่นใดเพื่อประโยชน์ในทางการค้า ต้องนำเสียง ภาพ ภาพยนตร์ หรือข้อความที่จะโฆษณาดังกล่าวนั้นให้ผู้อนุญาตตรวจพิจารณาก่อน เมื่อได้รับอนุญาตแล้วจึงจะโฆษณาได้ ผู้ใดฝ่าฝืนมาตรา 41 ต้องระวางโทษปรับไม่เกินห้าพันบาทตามมาตรา 71

ทุกรายถูก อย. ดำเนินคดีตามกฎหมาย หลายรายศาลพิพากษาจำคุก หมดอนาคต หากเป็นผู้ประกอบวิชาชีพด้านสุขภาพ อย. ประสานความร่วมมือสภาวิชาชีพ พิจารณาโทษทางจริยธรรมแห่งวิชาชีพต่อ ในเดือนมีนาคมที่ผ่านมา อย. ได้รับแจ้งจากแพทยสภาว่าลงโทษแพทย์ที่รีวิวสินค้าเกินจริงไปทั้งสิ้น 15 ราย

**รองเลขาธิการฯ** จึงขอย้ำเตือนดารา นักแสดง พิธีกร ผู้ประกาศข่าว ผู้มีชื่อเสียง อินฟลูเอนเซอร์ แพทย์ เภสัชกร อย่ารับรีวิวอาหารเสริมโอ้อวดสรรพคุณเกินจริง หาก อย. ตรวจพบจะถูกดำเนินคดีตามกฎหมายกำหนด

และย้ำเตือนพี่น้องประชาชน อย่าหลงเชื่ออาหารเสริมอ้างลดความอ้วน หุ่นเฟิร์มกระชับ หายปวดเข่า รักษาโรคตับ ไต ฯลฯ อย. ไม่เคยอนุญาตสรรพคุณอาหารเสริมในการรักษาโรค หากพบการกระทำผิดสามารถร้องเรียน แจ้งเบาะแสมายังสายด่วน อย. โทร. 1556 Facebook: FDAThai Line: @FDAThai อีเมล 1556@fda.moph.go.th หรือแจ้งที่สำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 29 มีนาคม 2567 ข่าวแจก 112 / ปีงบประมาณ พ.ศ. 2567**